Ipoña Jesús ikantanakiri Judá-mirinkaiti ikaatzi kimisantakiriri:
“Aririka poisokirotanatyaawo noñaani,
iirokataki tyaaryoori niyotaani.
Aritaki piyotairo tyaaryoori,
iro saikakaashiwaitaimini”.
Jakaiyanakini jirikaiti:
“Ichariniiti Abraham-ni ninayitzi naakaiti.
Tikaatsi ompirawaityaanani.
¿Iitama pikantantanari iiroka:
‘Ari pisaikashiwaitaiya?’ ”
Ikantzi Jesús:
“Ikaatzi antapiintzirori kaaripirori,
kimiwaitaka ompiratatyaarimi.
Imapiro.
Apaani ompirataari kantatsi jomishitowaitiri,
iriima itomiitari ikantaitatyaani ijyininkamirinkaitari.
Aririka isaikakaashiwaitaimi Itomiitari,
iikiro pisaikashipirowaitanaatyi.
Niyotaiyimini ichariniiti Abraham-ni pinatzi.
Iro kantzimaitacha pikowaiyakini pintsitokina,
tima tii okamiithatzimotzimi noñaaniyitari.
Iro nokinkithatakotzi naaka okaatzi joñaaganari Ashitanari.
Irooma iirokaiti pantashitawo pikimakotairi ashitzimiri iiroka”.
Ari jakaiyanakini iriroriiti:
“¡Aña iri Abraham-ni jiitaitziri Ashitanari,
iriitaki nochariniiti!”
Ipoña ikantzi Jesús:
“Iirokami charinityaarinimi Abraham-ni,
ari pantakiromi okaatzi jantayitakiri irirori.
Iro kantacha,
okantawitaka nokinkithatakaawitakimiro jiyotakaakinari Pawa,
pikowaiyakini pintsitokina.
¡Tii jimataajaitziro Abraham-ni kantachari!
Irojatzi pantapiintakiri okaatzi jantakiri pairani pichariniiti”.
Ari ikantaiyanakini iriroriiti:
“¡Tii naaka jowaiyantani thainkatasorintsiwaitaniri.
Apaani ikanta Ashitanari,
iriitaki Pawa!”
Ari jakanakiri Jesús:
“Imapiromi iri Pawa ashitimini,
ari pitakotatyaanami,
tima Pawaki nopoñaakawo naaka.
Tii naaka pokawaitashitachani nonintakaanikiini,
aña iri Pawa otyaantakinari.
¿Oitama kaari pikimathatantana iirokaiti?
Iro kantakaantzirori tii pikowaiyini pinkimisantiro noñaani.
Iriitaki ashitakimiri kamaari,
pantapiintakiniri okaatzi ikowiri.
Ari jashi jowakiro kamaari owakiraa itantanakawori,
jowamaashiritantzi.
Thiiyinkari jinatzi,
tii jiñaawaitziro tyaaryoori.
Aririka inkowi jamatawitanti,
jiñaawaitziro thiiyaantsi.
Iwaapati thiiyinkari jinatzi.
Irooma naaka noñaawaitziro tyaaryoori ñaantsi,
tiimaita pikimisantaiyanani iirokaiti.
¿Tzimatsima apaani pikaataiyakini yopirotzirori ikantzi:
‘Kaaripiroshiriri jinatzi Jesús?’
Tima iroopirori inatzi okaatzi noñaawaitziri ¿oitama kaari pikimisantantana?
Itzimirika jashitari Pawa,
ikimisantziro iñaani Pawa.
Irooma iirokaiti tii jashitzimi Pawa,
tii pikowi pinkimisantaiyini”.
Ikanta Judá-mirinkaiti ikantanakiri Jesús:
“Imapirotatya nokantaiyakimini Samaria-jatzi pinatzi,
tima kamaari pinatzi”.
Ari jakanaki Jesús:
“Tii nokamaaritzi,
nopinkathatziri naaka Ashitanari.
Irooma iirokaiti,
tii pipinkathatana.
Tii naaka kowashitachani pimpinkathatina,
aña tzimatsi pashini kowatsiri impinkathaitina,
iriitaki yakawintantatsini.
Itzimirika kimisantaironi noñaani,
iiro ikaamaniyitai.
Imapiro”.
Ari ikantaiyanakini Judá-mirinkaiti:
“Ari niyotaiyini imapiro pikamaaritzi.
Tima kamaki Abraham-ni,
ari ikimitakari Kamantantaniriiti,
kamayitaki maawoni.
Opoña pikantzi iiroka:
‘Itzimirika kimisantaironi noñaani,
iiro ikaamanitai’.
¿Panairima iiroka nocharinini Abraham-ni?
Kamaki irirori,
ari ikimiyitakari Kamantantaniriiti iijatzi.
¿Tsikama piitamachiityaaka iiroka?”
Jakanaki Jesús:
“Naakami kowashitachani impinkathaitinami,
tikaatsi opantyaawoni.
Iri pinkathatakaanari Ashitanari.
Iriitaki pikantapiintawitari iirokaiti ‘Nowawani’.
Tiimaita piyotairi iirokaiti.
Irooma naaka noñiiri.
Aririkami nonkanti ‘tii noñiiri’,
thiiyinkari ninaki nokimitakotakimiro iirokaiti.
Aña imapiro noñiiri.
Nokimisantziro iñaani.
Pairani Abraham-ni,
picharinitanakari iirokaiti,
ikimoshiritaki jiñiiro nompokapaititi.
Aritaki jiñiimaitakina,
antawoiti ikimoshiritaki”.
Ipoña Judá-mirinkaiti ikantanakiri Jesús:
“Tikiraamintha otzimi iiroka 50 posarintsiti.
¿Ipoña pikantzi piñiiri Abraham-ni?”
Ari jakanaki Jesús:
“Tikiraamintha itzimiita Abraham-ni.
‘Naakatsitaka’.
Imapiro”.
Ikanta jirikaiti jaiyawitanakani mapi ikowi intsitokirimi.
Iro kantzimaitacha Jesús,
ipiyapithatanakari.
Shitowanaki tasorintsipankoki.